MT Il-Ġurnal Uffiċjali ta’ l-Unjoni Ewropea C 300/38

Pubblikazzjoni ta' applikazzjoni skond l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni ta' l-indikazzjonijiet ġeografiċi u d-denominazzjoni ta' l-oriġini tal-prodotti agrikoli u ta' l-oġġetti ta' l-ikel

(2007/C 300/15)

Din il-pubblikazzjoni tikkonferixxi d-dritt għal oġġezzjoni għall-applikazzjoni skond l-Artikolu 7 tar-Regolament tal-Kunsill (KE) Nru 510/2006. Id-dikjarazzjonijiet ta' oġġezzjoni għandhom jaslu l-Kummissjoni fi żmien sitt xhur mid-data ta' din il-pubblikazzjoni.

SINTEŻI

REGOLAMENT TAL-KUNSILL (KE) NRU 510/2006

“PRESUNTO DO ALENTEJO” jew “PALETA DO ALENTEJO”

Nru tal-KE: PT/PDO/005/0440/24.11.2004

DPO ( X ) IĠP ( )

Din is-sinteżi tagħti l-elementi ewlenin ta' l-ispeċifikazzjoni tal-prodott b'għan informattiv biss.

1. Dipartiment responsabbli fl-Istat Membru:

Isem: Gabinete de Planeamento e Politicas Indirizz: Rua Padre António Vieira, n.o 1, 8o P-1099-073 Lisboa Tel: (351) 213 81 93 00 Faks: (351) 213 87 66 35 Posta elettronika: gppaa@gppaa.min-agricultura.pt

2. Grupp:

Isem: ACPA — Associação de Criadores de Porco Alentejano Indirizz: Rua Armação de Pêra, n.o 7 P-7670-259 Ourique Tel: (351) 286 51 80 30 Faks: (351) 286 51 80 37 Posta elettronika: acpaourique@mail.telepac.pt Kompożizzjoni: Produtturi/Proċessuri ( X ) Oħrajn ( )

3. Tip ta' prodott:

Klassi 1.2: Prodotti magħmulin mil-laħam (imsajrin, immellħin, affumikati, eċċ)

4. Speċifikazzjoni:

(sinteżi tar-rekwiżiti skond l-Artikolu 4(2) tar-Regolament (KE) Nru 510/2006)

4.1. Isem: “Presunto do Alentejo” jew “Paleta do Alentejo”

4.2. Deskrizzjoni: Presuntos jew paletas prodotti mir-riġlejn u mill-ispalel, respettivament, tal-ħnieżer tar-razza Alentejo (minbarra l-annimali tar-refgħa), irreġistrati fir-Reġistru tar-razza Portugiża fis-Sezzjoni tar-razza Alentejo, li jitrabbew f'manjiera speċifika u jinqatlu meta jkollhom età bejn 12 u 24 xahar. Regoli definiti sew jirregolaw il-fażijiet tat-timliħ, il-proċess ta' wara t-timliħ, it-tnixxif/il-preżervazzjoni, il-maturazzjoni, it-tqattigħ u l-ippakkjar.

Il-presuntos jikkonsistu fir-riġlejn ta' wara maqtugħin fil-livell tas-sinfiżi iskjopubika tal-ħanżir filwaqt li l-paletas huma magħmula mir-riġlejn ta' quddiem. Il-presunto u l-paleta huma definiti anatomikament u f'termini ta' muskoli, minħabba li hemm strixxa ta' kopertura ta' xaħam madwar dawn ta' l-aħħar. Forma u dehra minn barra: Filwaqt li l-biċċa tal-laħam tista' tkun f'kwalunkwe forma minn tawwalija għal tonda, fiż-żewġ każijiet hemm il-ġilda ta' barra u d-difer. Piż: fil-każ tal-presunto aktar minn 5 kg, u fil-każ tal-paleta aktar minn 3,5 kg. Meta jinqata' l-laħam ikun tal-kulur minn roża għal aħmar skur u għandu dehra żejtnija, ileqq, eteroġenju u jixbah l-irħam, bl-istrixxi tax-xaħam intramuskolari. Il-konsistenza hija ratba u ftit fibruża, tarija ħafna u sukkolenti. Ix-xaħam huwa żejtni, fluwidu, ileqq, ivarja minn abjad għal kulur il-perla u għandu togħma tajba. It-togħma hija mielsa, delikata, kemmxejn mielħa, persistenti, tajba, xi minn daqqiet ftit imħawra u l-laħam għandu aroma ħelwa, delikata u “a montanheira” (tal-muntanji).

4.3. Żona ġeografika: Iż-żona ġeografika li fiha jitwieldu, jitrabbew, jismnu u jinqatlu l-annimali, fejn il-karkassi jitbiċċru u minnhom jittieħdu r-riġlejn u s-saqajn u jiġu pproċessati f'perżut tar-riġlejn u ta' l-ispalel, u fejn isiru t-tqattigħ, i-slajsjar u l-ippakkjar isiru; il-limiti ta' din iż-żona jokkorru b'mod naturali, fejn jinstab il-“montado” (żona bil-ballut u l-mergħat tal-ħnieżer), bil-preżenza ta' stabbilimenti fejn tista' tiġi pprattikata forma ta' biedja msejħa “montanheira” u permezz ta' l-eżistenza ta' regoli li jirregolaw it-tbiċċir u l-qtugħ u l-produzzjoni tar-riġlejn u l-ispalel tal-ħnieżer Alentejo, flimkien mas-sengħa tan-nies lokali, ikkombinata ma' metodi lokali, awtentiċi u kostanti ta' pproċessar, qtugħ u ppakkjar.

Iż-żona tikkonsisti fil-muniċipalitajiet u l-parroċċi li ġejjin: Abrantes, Alandroal, Alcácer do Sal (minbarra l-parroċċa ta' Santa Maria do Castelo), Alcoutim, Aljezur (il-parroċċi ta' Odeceixe, Bordeira, Rogil u Aljezur), Aljustrel, Almodôvar, Alter do Chão, Alvito, Arraiolos, Arronches, Avis, Barrancos, Beja, Borba, Campo Maior, Castelo Branco, Castelo de Vide, Castro Marim (il-parroċċi ta' Odeleite u Azinhal), Castro Verde, Chamusca, Coruche, Crato, Cuba, Elvas (minbarra l-parroċċa ta' Caia u S. Pedro), Estremoz, Évora, Ferreira do Alentejo, Fronteira, Gavião, Grândola (minbarra l-parroċċa ta' Melides), Idanha-a-Nova, Lagos (il-parroċċa ta' Bensafrim), Loulé (il-parroċċi ta' Ameixial, Salir, Alte, Benafim u Querença), Marvão, Mértola, Monchique (il-parroċċi ta' Monchique, Marmelete u Alferce), Monforte, Montemor-o-Novo, Mora, Moura, Mourão, Nisa, Odemira (minbarra l-parroċċai ta' Vila Nova de Mil Fontes u S. Teotónio), Ourique, Penamacor, Ponte de Sôr, Portalegre, Portel, Redondo, Reguengos de Monsaraz, Sabugal, Santiago do Cacém (minbarra l-parroċċa ta' Santo André), Sardoal, São Brás de Alportel, Serpa, Sines, Silves (il-parroċċi ta' S. Marcos, S. Bartolomeu de Messines u Silves), Sousel, Tavira, (il-parroċċa ta' Cachopo), Vendas Novas, Viana do Alentejo, Vidigueira, Vila Velha de Ródão u Vila Viçosa.

4.4. Prova ta' l-oriġini: Il-ħnieżer tar-razza Alentejo jridu jitwieldu u jitrabbew fi stabbilimenti rreġistrati li huma soġġetti għal arranġamenti ta' kontroll. Mat-twelid, l-annimali jitniżżlu fir-reġistru tar-razza xieraq. Il-qatla, it-tbiċċir, l-ipproċessar, l-islajsjar u l-ippakkjar għandhom isiru fil-postijiet li jiġu approvati għal dak il-għan mill-organu ta' spezzjoni, li jinsabu fiż-żona ġeografika u li huma soġġetti għal arranġamenti ta' kontroll. L-approvazzjoni għandha toqgħod fuq il-verifikar minn qabel tal-kondizzjonijiet li fihom isiru l-produzzjoni u l-manifattura, b'mod partikolari fir-rigward ta' l-oriġini tal-materja prima użata u l-mod kif din ta' l-aħħar tiġi pproċessata,imqattgħa', isslajsjata u ppakkjata kif ukoll fir-rigward tal-karatteristiċi tal-prodott finali. Ġew adottati arranġamenti ta' speċifikazzjonijiet u ta' kontroll li japplikaw għall-katina sħiħa tal-produzzjoni u għal dawk kollha involuti.

Sistema ta' traċċabilità totali li ġiet implimentata mill-produtturi nfushom tagħmilha possibbli li ċ-ċiklu sħiħ tal-produzzjoni mill-materja prima sal-prodott finali (Sistema da Mesa ao Montado) jiġi mmonitorjat u, abbażi tal-marka ta' ċertifikazzjoni fuq il-perżut jew fuq il-pakketti tal-laħam maqtugħ slajsijiet, biex jiġi identifikat in-numru tat-tikketta fuq il-widna ta' l-annimali.

Fl-aħħar tal-proċess tal-produzzjoni dawk il-prodotti biss li jissodisfaw l-ispeċifikazzjonijiet kollha u li jkunu għaddew mill-kontrolli ddokumentati adegwati — inkluż it-testijiet fil-laboratorju u wara sottomissjoni għal bord dwar l-ikkontrollar tat-togħma — jistgħu ikollhom il-marka ta' ċertifikazzjoni, il-logo u l-isem Presunto do Alentejo — DOP jew Paleta do Alentejo — DOP.

4.5. Metodu ta' produzzjoni: Il-ħnieżer tar-razza Alentejo, jitrabbew taħt kundizzjonijiet estensivi u semiestensivi, il-biċċa l-kbira fil-beraħ, f'żoni li jkollhom minimu ta' 40 siġra tal-ballut jew tas-sufra għal kull ettaru u b'densità massima ta' ħanżir wieħed għal kull ettaru ta' montado. Fil-biċċa l-kbira tagħhom l-annimali jitrabbew b'mod estensiv, jagħlfu fuq skart taċ-ċereali u prodotti sekondarji, ħaxix, veġetali, (eż. piżelli u ġulbiena) u saħansitra mammali żgħar u tjur, bajd, rettili, molluski, dud eċċ., skond it-tendenza ta' annimali onnivori. Huwa biss meta jinzerta jkun hemm nuqqas ta' ikel fir-raba' li l-annimali jagħlfu fuq supplimenti (sa 30 % tad-dieta tagħhom) ġejjin minbarra r-reġjun. Fl-aħħar l-annimal dejjem jgħaddu minn fażi ta' perfezjonament li matulha jqattgħu minn 60 sa 90 jum taħt sistema montanheira (jiġifieri fejn jagħlfu fuq ġandri u prodotti oħra tal-montado) u jkollhom jissostitwixxu talanqas tliet arrobas (45 kg) fil-piż tal-ġisem b'dan il-mod. Il-ħnieżer jitbiċċru ta' età bejn 12 u 24 xahar, meta l-piż minimu ta' kull karkassa jkun ta' 90 kg. Ir-riġlejn u l-ispalel (friski) jiġu mmarkati individwalment b'tikketta b'numru. Ir-riġlejn u l-ispalel, wara t-tindif, għandhom ikollhom piż minimu ta' 7,5 kg u 5 kg rispettivament, u d-difer irid ikun għadu mwaħħal. Skond x'ikun il-piż tar-riġlejn u l-ispalel jistgħu jitnaddfu mix-xaħam taħt il-ġilda. L-ipproċessar tar-riġlejn ta' wara u tar-riġlejn ta' quddiem, ibbażat fuq metodi lokali, awtentiċi u kostanti, riżultat tas-sengħa tan-nies lokali u tal-kundizzjonijiet fil-muntanji, jikkonsisti f'dan il-ġej: il-qtugħ, it-timliħ, il-ħasil, il-proċess ta' wara t-timliħ (it-traspirazzjoni), it-tnixxif/il-preżervazzjoni u l-maturazzjoni. Huwa proprju matul dan il-proċess li l-presuntos u l-paletas b'mod gradwali jiksbu d-dehra, l-kulur, l-aroma u l-konsistenza li jagħmluhom uniċi.

Il-Presunto jew il-Paleta do Alentejo jista' jinbiegħ sħiħ, f'biċċiet bl-għadma jew mingħajrha. Il-qtugħ, is-slajsjar u t-tneħħija ta' l-għadam jistgħu jsiru biss fil-postijiet li jinsabu fiż-żona ġeografika tal-produzzjoni, sakemm is-sengħa partikolari tkun assoċjata ma' dawn l-operazzjonijiet, sengħa relatata mas-sura, l-aromi delikati u t-togħmiet kumplessi ta' kull biċċa. Qabel ma tintgħażel biċċa għall-qtugħ, l-ispeċjalisti tar-reġjun jiddeterminaw l-aħjar fażi għall-preżervazzjoni u l-esperti fit-togħma li jkunu mħarrġa għal dan il-għan iwettqu valutazzjoni organolettika ddettaljata tal-prodott kif ukoll jiddeterminaw l-adegwatezza għall-qtugħ. Sabiex tinkiseb ir-rendita massima minn kull biċċa, il-qtugħ għandu jsir minn speċjalisti mħarrġin sew, li permezz ta' qatgħat esperti, jagħmlu l-aħjar użu mit-tessut muskolari f'kull biċċa u joħorġu felli estremament irqaq u b'hekk jisfruttaw bis-sħiħ il-potenzjal organolettiku tal-prodott. Ix-xaħam fil-laħam — li għandu t-togħma, l-aroma, il-kulur u t-tleqqija tiegħu — jiddeterjora malajr meta jiġi f'kuntatt ma' l-arja jew meta t-temperatura tkun għolja. Għalhekk ix-xogħol deskritt hawn għandu jsir f'postijiet li jkunu adegwati mikrobijoloġikament u f'termini ta' temperatura u ta' rtuba, sabiex il-prodott ma jitlifx it-togħma delikata u jkun jista' jiġi ppakkjat malajr, b'hekk jiġi evitat il-kuntatt mhux meħtieġ ma' l-arja. Ta' min wieħed iżid li dan ix-xogħol isir flimkien ma' testijet organolettiċi mwettqa minn persunal imħarreġ speċifikament.

L-għan ta' dawn il-miżuri biex jiżgura li l-prodott ikun kompletament traċċabbli, fuq kollox f'sens organolettiku, li l-konsumatur, mhux biss ma jiġix żvijat, iżda jkollu prodott li jkun ġenwin u magħmul fir-reġjun ta' l-oriġini tiegħu u li fuqu jkunu saru kontrolli li jistgħu jseħħu matul iċ-ċiklu tal-produzzjoni tiegħu.

4.6. Rabta: Il-presuntos u l-paletas do Alentejo jiġu prodotti f'reġjun fejn il-ħamrija hija fqira u l-klima tkun partikolarment sħuna u niexfa fis-sajf u kiesħa u niexfa fix-xitwa. Il-flora li kapaċi tirreżisti għal dawn il-kundizzjonijiet u li tista' tiġi sfruttata hija l-montado tal-ballut u tas-sufra u l-veġetazzjoni assoċjata miegħu. Il-ħanżir ta' l-Alentejo huwa l-annimal li jisfrutta l-aħjar dawn il-kundizzjonijiet naturali, għaliex jista' jitrabba' fil-beraħ u jitħalla jagħlef fuq il-prodotti naturali assoċjati ma' dak l-ambjent (ħaxix, ġandri, ċereali u żrieragħ tal-ħaxix u annimali żgħar) taħt sistema speċifika magħruf bħala montanheira.

Dan it-tip ta' trobbija ta' l-annimali u ta' alimentazzjoni jagħti lil-laħam il-karatteristiċi partikolari f'termini kemm ta' muskoli kif ukoll ta' kopertura ta' xaħam.

Il-kundizzjonijiet klimatiċi deskritti hawn fuq ukoll taw spinta għall-iżvilupp tas-sengħa li jippermetti l-laħam tal-majjal jinxef naturalment, mingħajr rikors għall-affumikazzjoni jew għall aġent estern ieħor minbarra l-melħ.

Il-koxox u l-ispalel għalhekk huma magħmula fir-sura tipika inkluż id-difer (li peress li huwa 'difer iswed' jidentifikah minnufih mal-ħanżir ta' l-Alentejo) u bil-kratteristiċi organolettiċi speċifiċi tagħhom, li l-aktar li jispikkaw huma l-muskolu bi strixxi bħall-irħam, il-kulur u l-luminożità tax-xaħam, il-konsistenza, l-aroma u t-togħma li jappartjenu u huma tipiċi għal prodotti mill-ħanżir ta' l-Alentejo (għaliex huma imrobbija skond is-sistema “montanheira”) u mnixxfa f'kundizzjonijiet naturali tar-reġjun deskritt.

Ir-rabta bejn il-prodott u r-reġjun hija bbażata wkoll fuq dawn il-fatturi li ġejjin:

Rabta storika: L-ewwel referenzi għall-eżistenza tal-ħnieżer fl-Alentejo li ġew dokumentati jmorru lura ħafna bosta sekli Q.K u hemm ukoll evidenza għall-produzzjoni tal-prodotti tal-ħnieżer u tal-prodotti tal-majjal matul il-perjodu Ruman u l-perjodu Għarbi tal-Portugall. Katun kien faħħar il-perżut ta' l-Alentejo, magħmul fiż-żona kostali tal-punent. Matul il-fażi tar-rebħa mill-ġdid ta' l-Insara fil-peniżola, jeżistu kitbiet li jagħtu xhieda tal-kwistjonijiet bejn il-bdiewa, b'naħa waħda tikkritika l-ħsara kkaġunata mill-ħnieżer fl-uċuħ tar-raba' maħduma, u n-naħa l-oħra tiġbed l-attenzjoni lejn il-benefiċċji fil-kwalità tal-laħam u fil-prodotti ġejjin minn dawn il-ħnieżer minħabba l-alimentazzjoni tagħhom. Lejn it-tmiem tas-seklu dsatax u l-bidu tas-seklu għoxrin, it-trobbija tal-ħnieżer kienet mezz ekonomiku ewlieni fl-Alentejo, li pprovdiet kundizzjonijiet sostenibbli kemm għar-reġjun kif ukoll għal niesha.

Rabta umana: Hemm għadd ta' tradizzjonijiet assoċjati mal-konsum ta' dawn il-prodotti, li qatt ma jiġu ppreżentati msajrin lesti. Fil-passat il-konsum tal-Presuntos jew tal-Paletas do Alentejo kien ristrett għal okkażjonijiet festivi jew bħala rigal għal mistiedna onorati.

4.7. Organu ta' Spezzjoni:

Isem: Agricert — Certificação de Produtos Alimentares, Lda Indirizz: Av. de Badajoz, n.o 3 P-7350-903 Elvas Tel: (351) 268 62 50 26 Faks: (351) 268 62 65 46 Posta elettronika: agricert@agricert.pt

AGRICERT ġiet rikonoxxuta bħala konformi mar-rekwiżiti ta' l-istandard 45011:2001.

4.8. Tikkettar: It-tikkettar għandu jkun fih il-kliem li ġejjin: Presunto do Alentejo jew Paleta do Alentejo — DOP u l-logo rispettiv tal-Komunità. It-tikkettar għandu jkun fih ukoll il-marka taċ-ċertifikazzjoni li għandha tindika obbligatorjament isem il-prodott u l-indikazzjoni rispettiva tiegħu, l-isem ta' l-organu ta' spezzjoni u n-numru tas-serje (jiġifieri kodiċi numeriku jew alfanumeriku li jiggarantixxi t-traċċabilità tal-prodott). L-istampa li ġejja hija ttimbrata bin-nar fuq il-ġilda ta' barra tal-Presunto do Alentejo jew tal-Paleta do Alentejo: